Up-18/05
Natisni
Opravilna št.:
Up-18/05
Datum odločitve:
21. 12. 2005
ECLI:
ECLI:SI:USRS:2005:Up.18.05
Akt:
Ustavna pritožba A. A. zoper sodbo Vrhovnega sodišča št. VIII Ips 262/2004 z dne 23. 11. 2004
Izrek:
Ustavna pritožba A. A. zoper sodbo Vrhovnega sodišča št. VIII Ips 262/2004 z dne 23. 11. 2004 se ne sprejme.
Evidenčni stavek:
Ker 153. člen Ustave neposredno ne ureja človekovih pravic ali temeljnih svoboščin, temveč pravila o usklajenosti pravnih aktov, se nanj za utemeljevanje ustavne pritožbe ni mogoče sklicevati. Zato Ustavno sodišče ustavne pritožbe ni sprejelo v obravnavo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
5. 1. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US25542
Dokument v PDF obliki:
Up-18-05.pdf
115 KB
Prenesite datoteko
Up-18/05-5
21. 12. 2005
SKLEP
Ustavno sodišče je v postopku za preizkus ustavne pritožbe A. A. iz Ž., ki jo zastopa B. B., odvetnik v Z., na seji senata dne 6. decembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. VIII Ips 262/2004 z dne 23. 11. 2004 se ne sprejme.
Obrazložitev
1. Sodišče prve stopnje je zavrnilo pritožničin zahtevek na razveljavitev odločbe v zvezi s prenehanjem delovnega razmerja in zahtevek na priznanje pravic iz delovnega razmerja. Višje sodišče je pritožbi pritožnice ugodilo in sodbo sodišča prve stopnje delno razveljavilo in v tem delu tožbo zavrglo, delno pa spremenilo. Z izpodbijano sodbo je Vrhovno sodišče reviziji ugodilo in sodbo višjega sodišča spremenilo tako, da je potrdilo prvostopenjsko sodbo.
2. Zoper sodbo Vrhovnega sodišča vlaga pritožnica ustavno pritožbo. Zatrjuje kršitev 153. člena Ustave, ki naj bi jo Vrhovno sodišče storilo s tem, da naj pri odločanju ne bi upoštevalo direktive Evropske unije, ki je inkorporirana v 115. členu Zakona o delovnih razmerjih (Uradni list RS, št. 42/02 – ZDR) in nudi zaščito materam v času dojenja. Po mnenju pritožnice naj bi bile mednarodne pogodbe, ki zavezujejo Republiko Slovenijo, nad domačo zakonodajo, razen nad Ustavo.
3. Ustavno sodišče ni instanca sodiščem, ki odločajo v rednih sodnih postopkih, in ne presoja samih po sebi nepravilnosti pri ugotavljanju dejanskega stanja in uporabi materialnega ter procesnega prava. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče izpodbijano sodno odločbo preizkusi le glede vprašanja, ali so bile z njo kršene človekove pravice ali temeljne svoboščine. Ker 153. člen Ustave neposredno ne ureja človekovih pravic ali temeljnih svoboščin, temveč pravila o usklajenosti pravnih aktov, se nanj za utemeljevanje ustavne pritožbe ni mogoče sklicevati. Zato Ustavno sodišče ustavne pritožbe ni sprejelo v obravnavo.
4. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan